31997L0040
L 180/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 97/40/ЕО НА СЪВЕТА
от 25 юни 1997 година
за изменение на Директива 93/113/ЕО относно използването и търговията с ензими, микроорганизми и препаратите от тях, използвани при храненето на животни
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3),
като има предвид, че Директива 70/524/ЕИО на Съвета от 23 ноември 1970 г. относно добавките при храненето на животните (4) определя принципите, свързани с разрешаването и употребата на добавки;
като има предвид, че Директива 93/113/ЕО (5) оправомощава държавите-членки временно да разрешават употребата и търговията с въпросните продукти, при условие че въз основа на наличните научни доказателства не представляват опасност за човешкото здраве или здравето на животните;
като има предвид, че Директива 93/113/ЕО изисква Комисията да се произнесе с решение преди 1 януари 1997 г. по досиетата, представени от държавите-членки преди 1 януари 1996 г., с цел получаване на общностно разрешение по Директива 70/524/ЕИО;
като има предвид, че големият брой досиета, представени от държавите-членки, прави невъзможно вземането на решение, основано на пълното познаване на фактите по всички заявления за разрешение до 31 декември 1996 г.; като има предвид, че срокът, в който Комисията трябва да се произнесе, следва да бъде отложен с 18 месеца, така че Комисията и държавите-членки да имат достатъчно време за сериозно разглеждане на представените досиета,
ПРИЕ НАСТОЯЩАТА ДИРЕКТИВА:
Член 1
Датата 1 януари 1997 г. в член 5 на Директива 93/113/ЕО се заменя с 1 юли 1998 г.
Член 2
Настоящата директива влиза в сила на седмия ден след публикуването ѝ в Официален вестник на Европейските общности.
Член 3
Адресати на настоящата директива са държавите-членки.
Съставено в Люксембург на 25 юни 1997 година.